Lily-myn werkers dalk eers teen Augustus bevryFoto: http://www.vantagegoldfields.com/ Mike McChesney, uitvoerende hoof van Vantage Goldfields, het Donderdag die media ingelig oor die lot van Yvonne Mnisi, Pretty Nkambule en Solomon Nyerende, die drie werkers wat ondergronds in ŉ skeepshouer vasgekeer is. Volgens McChesney kan dit tot ses maande neem om by die skeepshouer uit te kom. Hy het gesê ŉ internasionaal-erkende geotegniese span het oor die afgelope twee weke die Lily-myn reddingspan gehelp en die enigste uitweg is om die skeepshouer uit ŉ nuwe ingangspunt na die myn te bereik. Die kundiges het glo aangedui ŉ nuwe ingang moet by stabiele grond, ver weg van die sinkgat gemaak word, om te verhoed dat enige verdere lewens in gevaar gestel word. Volgens McChesney is hierdie uitweg die “beste en vinnigste” manier. Mosebenzi Zwani, minister van minerale hulpbronne, het gesê nadat sy departement ook mynkenners geraadpleeg het, is hy tevrede dat hierdie uitweg die veiligste is en tot geen lewensverliese sal lei nie. McChesney het bygevoeg hulle het oor die afgelope paar weke besef die voorval is groter en ingewikkelder as wat hulle aanvanklik gedink het. “Die voorval het skielik, sonder enige waarskuwing, gebeur. Ons het ŉ hele aantal universiteitsprofessors en die hoofde van die land se twee mynskole op die toneel gehad en beide was verbaas oor hoe ingewikkeld die probleem is,” het hy gesê. Beide Zwane en McChesney het erken die hoop om die mynwerkers lewend te vind, het vervaag, aangesien dit reeds meer as ŉ maand is sedert die ingang na die Lily-myn ineengestort het. Lees alle vorige berigte oor die Lily-myn op Maroela Media.